Olav Aarna

Olav Aarna (sündinud 4. novembril 1942 Tallinnas) on Eesti informaatikateadlane, akadeemik ja poliitik.

Haridus

Olav Aarna on õppinud Tallinna 29. 7-kl koolis (Kivimäe Põhikool) 1949–56, Tallinna 10. Keskkoolis (Nõmme Gümnaasium) 1956–60, TPI automaatika ja telemehaanika erialal 1960–65 (cum laude); TPI keemiatööstuse protsesside ja aparaatide kateedri aspirant 1968–71.
Täiendusõpe: Stockholmi Kuninglik Tehnikaülikool 1975–76; Colorado Ülikool 1989; California Luteri Ülikool 1992.

Teaduskraad ja kutse

Tehnikateaduste kandidaat 1972 (keemiatööstuse protsesside ja aparaatide alal); dotsent 1975; tehnikateaduste doktor 1986 (tehniliste süsteemide juhtimise alal, Harkovi Raadioelektroonika Instituut, kinnitus 1987); professor 1988.

Teenistus

Eesti NSV RMN Masinaehitusvalitsuse tehase Punane RET raadioaparatuuri monteerija-reguleerija 1960–62; Eesti NSV TA Küberneetika Instituudi insener ja vaneminsener 1964–66.
TTÜs 1966–2002: automaatika ja telemehaanika kateederi assistent 1966–67, vanemõpetaja 1967–68; TU sektor, lepingulised tööd 1968–71; automaatika kateederi vanemõpetaja 1971–73, dotsent 1973–76, vanemteadur 1976–78, dotsent 1978–87, juhataja 1983–91, professor 1987–92; automaatikainstituudi protsessijuhtimise professor 1992–2002; rektor 1991–2000; emeriitprofessor 2007–...
Haridusministri nõunik 1990–92; EBSi (Estonian Business School) rektor 2000–2003; Riigikogu liige 2003–2007 Res Publica liikmena X Riigikogu; EBSi õiguse ja avaliku halduse õppetooli erakorraline professor 2003–... ja alates 2008 Sihtasutuse Kutsekoda juhatuse liige.
Teadustöö mujal: loengud Lundi, Göteborgi, Chalmersi ja Trondheimi tehnikaülikoolides, Budapesti Tehnikaülikoolis 1979, Helsingi Tehnikaülikoolis 1985, Colorado Ülikooli (Boulderis) külalisprofessor 1989. 
Eesti Teaduste Akadeemia liikmeks valiti Olav Aarna 1990. aastal.

Teadustöö põhisuunad

Pidevate tehnoloogiliste protsesside juhtimine ja matemaatiline modelleerimine, pidevate protsesside oleku hindamise mudelite ja meetodite loomine, protsesside modelleerimise automatiseerimine, keeruliste segude pürolüüsiprotsesside modelleerimine. Tema uurimistulemusi on rakendatud Eesti põlevkivi- ja keemiatööstuses. 1990. aastast on tema uurimishuviks haridussüsteemide kontseptuaalne modelleerimine, analüüs ja projekteerimine.
Avaldanud üle 100 teaduspublikatsiooni, 5 õpikut jm õppevahendit. Tema juhendamisel on kaitstud 2 doktori- ja 3 magistritööd.

Teadusorganisatoorne ja -administratiivne tegevus

Eesti Teadusfondi Nõukogu liige 1990–2000; Ülikoolide Rektorite Nõukogu esimees 1991–2000; Eesti Teadusnõukogu liige 1991–94, sekretär 1993–94; Elektriinseneride Liidu volikogu liige 1992–1995; UNESCO Eesti Rahvusliku Komitee liige 1992–2002; Euroopa Tehnikahariduse Föderatsiooni (SEFI) täitevkomitee liige 1993–96; Eesti esindaja Euroopa Nõukogu kõrghariduse ja teaduse komitees 1993–2000; Eesti Inseneride Liidu juhatuse liige 1994–98; Eesti Teadus- ja Arendusnõukogu teadussekretär 1994–2000, aseesimees 1999–2000; Vabariigi Presidendi Akadeemilise Nõukogu liige 1994–97; Eesti Haridusfoorumi asutajaliige 1995, toimkonna aseesimees 1995–97, esimees 1998–2000, 2002, 2007; SA Tiigrihüpe nõukogu liige 1997–2000; European Access Network’i liige 1995–2002, president 1996–1998; ASi Cybernetica nõukogu esimees 1997–...; Eesti Euroopa Liikumise asutajaliige 1998, president 1998–2000; Eraülikoolide Rektorite Nõukogu liige 2000–2003; Info- ja Kommunikatsioonitehnoloogia kutsenõukogu esimees 2001–...; Teadus- ja Arendusnõukogu teaduspoliitika komisjoni liige 2003–2007; Kristjan Jaagu stipendiumikomisjoni liige 2003–...; Riigikogu toimetiste kolleegiumi liige 2005–... 
Euroopa Nõukogu projekti “Demokraatia, inimõigused, vähemused: hariduslikud ja kultuurilised aspektid” juhtrühma aseesimees ja projekti “Kõrghariduse kättesaadavus” töörühma liige.

Ühiskondlik tegevus

NLKP liige 1964–1989. Res Publica eestseisuse liige 2002–2004; Res Publica volikogu liige 2004–2006; Isamaa ja Res Publica Liidu volikogu liige 2006–2007; Tallinna volikogu liige 2002–2003. Harku valla volikogu liige alates 2009. aastast.

Isiklikku

Ta on Agu Aarna poeg.